《题中隐轩》
金朝·王寂

君不见严君平、梅子真，成都卜肆吴市门。
万人如海一身隐，外听车马争驰奔。
又不见介之推、屈大夫，绵山泽畔何区区。
孤高与世自冰炭，甘焚就溺捐微躯。
两公朝市大喧噪，二子山林更牢落。
混俗变姓良自欺，卖身买名何太错。
我则愿师白乐天，终身衮衮留司官。
伏腊粗给忧患少，妻孥饱煖身心安。
况有民社可行道，随分歌酒陶馀欢。
经邦论道不我责，除书破贼非吾干。
折腰束带莫耻五斗粟，犹胜元载胡椒八百斛。
一朝事败竟赤族，嗟尔安得为孤犊。
尘靴汗板莫厌时奔走，犹胜李斯相秦印如斗。
一朝祸起遭鞭杻，却思上蔡牵黄狗。
况知富贵不可求，侥求纵得终身忧。
不如中隐轩中，日日醉倒不省万事休。

作者简介：王寂（1128～1194）金代文学家。字元老，号拙轩，蓟州玉田（今河北玉田）人。德三年进士，历仕太原祁县令、真定少尹兼河北西路兵马副都总管。大定二十六年，因救灾之事蒙冤，被贬蔡州防御使，后以中都路转运使致仕。卒谥文肃。工诗文，诗境清刻镵露，古文博大疏畅，著有《拙轩集》。